**Az egyéni jelentkezés menete a 2020/2021. tanévben zajló középfokú felvételi eljárás során**

**Figyelem! A középfokú felvételi eljárás során a központi írásbeli vizsgára és a középfokú iskolákba való jelentkezéshez más-más időpontban, külön-külön jelentkezési lapot kell benyújtani, a két jelentkezés nem „váltja ki", vagy „helyettesíti" egymást.**
Az írásbeli vizsgá(k)ra jelentkező tanulóknak**2020. december 4-ig**kell megküldeniük a jelentkezési lapjukat a központi írásbeli vizsgát szervező középiskolák közül abba az iskolába, amelyikben a diák a felvételit meg kívánja írni. **Ez a jelentkezési lap kizárólag az írásbeli vizsgára vonatkozik, nem tévesztendő össze a felvételi eljárásban használatos jelentkezési lappal, amelyet a középfokú iskolákba való jelentkezésre kell majd használni.**A központi írásbeli vizsgák jelentkezési lapját és a vizsgát szervező intézmények listáját a [KIFIR tanulmányi terület, felvételi tájékoztató és írásbeli vizsgahelyszín kereső – Jelentkezési lap a központi írásbeli vizsgára](https://www.oktatas.hu/kozneveles/kozepfoku_felveteli_eljaras/KIFIR_TT_felveteli_taj_kereso) cikkben érhetik el.

**A középfokú felvételi eljárásban a felvételi lapok (tanulói adatlap és jelentkezési lapok) kitöltését főszabályként a jelentkező általános iskolája végzi. Ettől eltérő esetben egyéni jelentkezés benyújtására kerül sor. A felvételi lapok egyéni kitöltése az alábbiak szerint kezdeményezhető.**

* **a)** A felvételi lapok kitöltését a jelentkező, illetve a szülő **önállóan is kezdeményezheti**, ha a jelentkező:
	+ **aa)** a középiskola kilencedik évfolyamánál alacsonyabb évfolyamára (tehát 6, vagy 8 évfolyamos gimnáziumba) jelentkezik
	+ **ab)** általános iskolája többcélú intézmény (általános iskolai mellett középfokú iskolai alapfeladatot is ellát), és a jelentkező a felvételi eljárás során nem kizárólag a saját intézményébe kíván jelentkezést benyújtani.
* **b)** A felvételi lapok kitöltését a jelentkezőnek, illetve a szülőnek **önállóan kell kezdeményeznie**, ha a jelentkezőnek jelenleg magyarországi általános iskolával nincs tanulói jogviszonya, azaz:
	+ **ba)** a jelentkező jelenleg **külföldi intézménnyel áll tanulói jogviszonyban**, vagy
	+ **bb)** a jelentkező jelenleg egy magyarországi **középfokú iskolával áll tanulói jogviszonyban**.

Az egyéni jelentkezés során a felvételi lapokat (tanulói adatlap és jelentkezési lap(ok)) a jelentkezőnek, illetve a szülőnek a KIFIR elektronikus adatlapkitöltő program egyéni jelentkezők számára létrehozott felületén kell előállítani, majd kinyomtatva továbbítani kell a továbbtanulásra kiszemelt középfokú iskolákba, illetve az Oktatási Hivatalba.

**Felhívjuk a figyelmüket, hogy kézzel kitöltött felvételi lapok feldolgozására nincs lehetőség, ezért NE HASZNÁLJÁK az interneten különböző honlapokon megtalálható, korábbi tanévi felvételi lap nyomtatványokat, illetve az általános iskolák 8. évfolyamos tanulói számára készült (az általános iskola és a szülők közötti egyeztetést szolgáló) általános iskolai adatbegyűjtő lapokat.**

**A egyéni jelentkezők számára létrehozott** **program használata során az alábbi eljárást kell követni:**

1. Hozzanak létre egy felhasználói jogosultságot a program bejelentkezési oldalán a Regisztráció linkre kattintva.
2. A létrehozott jogosultsággal lépjenek be a [KIFIR elektronikus adatlapkitöltő program egyéni jelentkezők számára](https://www.kir.hu/KIFIR2/jellapKitolto/egyeni) készült felületre.
3. A programba belépve a bal felső sarokban látható Súgó gombra kattintva töltsék le, és alaposan tanulmányozzák át a program felhasználói útmutatóját.
4. **A felhasználói útmutatóban leírt módon rögzítsék a tanuló(ka)t és jelentkezéseiket a programban.**
A program lehetőséget biztosít arra, hogy egy jogosultsággal több tanuló jelentkezéseit is kezeljék.
A felhasználói útmutatóban leírt módon adhatják meg a tanuló:
	* a)általános iskolájának adatait (nem kötelező)
	* b)személyes és értesítési adatait
	* c) tanulmányi adatait
	* d) továbbtanulási adatait (a megjelölni kívánt tanulmányi területeket, és ezek sorrendjét).
5. **Fontos, hogy minden tanulót csak egyszer rögzítsenek a KIFIR rendszerben**, és egy tanulói adatlapon rögzítsék az összes megjelölni kívánt tanulmányi területet. Felhívjuk a figyelmüket arra, hogy amennyiben egy tanulót többször is rögzítenek a KIFIR rendszerben, úgy az akadályozza a tanuló adatainak és jelentkezéseinek feldolgozását.
6. **Oktatási azonosítóval nem rendelkező tanulók** számára a középfokú felvételi eljárásban szükséges oktatási azonosító számot a program automatikusan biztosítja a kitöltés során a felhasználói útmutatóban leírtak szerint. Annak külön igénylése nem szükséges a felvételi eljárás során.
7. **A szükséges adatok megadása után az adatokat véglegesíteni kell, majd a programból ki kell nyomtatni a felvételi lapokat.** (Kérjük, hogy a dokumentumok egy-egy példányát nyomtatva, vagy pdf formátumban mentve őrizzék meg a felvételi eljárás végéig.)
8. **A felvételi lapokat írják alá, majd** (célszerűen könyvelt postai küldeményként) **legkésőbb 2021. február 19-én**(éjfélig)**adják postára**
	* a) a jelentkezési lapo(ka)t a középfokú iskolá(k)ba a jelentkezési lapon megjelölt cím(ek)re
	* b) a tanulói adatlapot a hivatal győri feldolgozó központjába**– Oktatási Hivatal 9001 Győr, Pf. 694.**